M. Hort, poslanec: (2002-07-10):
Tento návrh zákona, ktorý máme pred sebou, ku ktorému nám prišlo veľa vyjadrení, stanovísk všetkých dotknutých orgánov, organizácií, či profesionálov Horskej služby alebo dobrovoľníkov, je prvý vlastne návrh, resp. prvý pokus o legislatívnu normu, ktorý by mal profesionálom, podčiarkujem, profesionálom v tejto oblasti upraviť režim od nástupu do pracovného pomeru až po dôchodok. Je to vlastne ďalší krok k tomu, aby sme zintegrovali záchranný systém na Slovensku, a je cieľom aj to, aby sa doň zaradila aj Horská záchranná služba. V žiadnom prípade tento návrh nemal ambíciu, aby komplexne vyriešil financovanie všetkých druhov Horskej služby. To je len na úvod. Škoda, že pán kolega Krajči nebol dnes u nás vo výbore, aj keď sme, ako som už spomínal, neboli uznášaniaschopní. Ale prišli k nám na výbor zástupcovia jednotlivých horských služieb na Slovensku, čomu predchádzali ale ich stanoviská, s ktorými by som ctenú snemovňu rád oboznámil. Áno, to, čo čítal pán kolega Krajči, bolo stanovisko Dobrovoľného zboru Tatranskej horskej služby, ktoré sme dostali na výbor tak presne, ako ho on prečítal. Pán Dr. Jaroslav Švorc nás presne, tak ako dnes pán kolega Krajči, tu oboznámil s ich pohľadom na problematiku tvorby zákona aj na problematiku podľa nich tých bolestivých miest. No a okrem Dobrovoľného zboru Tatranskej horskej služby, čo v podstate je presne to, čo prečítal kolega Krajči a čo je jedno zo stanovísk, ktoré je nesúhlasné, prišlo ešte stanovisko zo Štátnych lesov Tatranského národného parku, ktoré ale nemalo ambíciu takýmto podrobným spôsobom vymenovať, čo by sa snáď malo zmeniť. Akurát je v ich návrhu alebo v ich stanovisku tiež neodporúčanie vo vzťahu k tomuto zákonu. Na druhej strane výbor pre verejnú správu ako gestorský výbor obdržal súhlasné stanovisko Horskej služby na Slovensku, jej zdravotnej komisie, ktoré podpísal Dr. Marcel Sedlačko, ďalej stanovisko Klubu seniorov Horskej služby na Slovensku podpísané Pavlom Ferenčíkom. Ďalej, náčelník Tatranskej horskej služby Ing. Jozef Janiga poslal súhlasné stanovisko, pod ním je podpísaných ďalej 21 členov Horskej služby z Tatier a tiež máme súhlas Horskej služby na Slovensku podpísaný jej náčelníctvom z Tálov. Ústredný náčelník Horskej služby na Slovensku Milan Sekelský ho podpísal vlastnou rukou. Prečo o tom hovorím. Dnes vo výbore sa táto problematika naozaj dosť dlho a veľmi podrobne rozdiskutovala. A nakoniec všetci, ktorí tam boli zúčastnení, vrátane tých, ktorí poslali nesúhlasné stanoviská, po diskusii a potom, čo sme sa zhodli na možných pozmeňujúcich návrhoch, ktoré o chvíľu prednesiem, súhlasili s tým, aby som ja ako spravodajca vyzval snemovňu, aby tento zákon nielen posunula do tretieho čítania, ale aby ho aj schválila. Ja by som chcel na tie veci, ktoré boli spomínané napr. vo vzťahu k tej dobrovoľnej Horskej službe reagovať aj niektorými pozmeňujúcimi návrhmi. Čiže ak teraz dovolíte oboznámim vás s tým, čo by som chcel predložiť ako pozmeňujúci návrh, ktorý máte v laviciach, ktorý podľa všetkých zúčastnených, ktorí dnes vo výbore boli účastní, by mal ten zákon vylepšiť s tým, že by bol akceptovateľný všetkými dotknutými zložkami. Môj prvý pozmeňujúci návrh sa týka § 4 ods. 1 písm. a) a znie: „a) organizuje a vykonáva záchrannú činnosť pri záchrane osôb, najmä v súčinnosti s Leteckou záchrannou zdravotnou službou.“ Medzi tými, ktorí pôvodne mali nesúhlasné stanovisko, ale nakoniec, ak tento návrh bude prijatý, budú súhlasiť s návrhom zákona, bola aj Záchranná služba Airtransport Europe. A to, čo som pred chvíľou prečítal, je pozmeňujúci návrh, ktorý pojíma ich do tohto zákona, ide teda o spresnenie pôvodného znenia, pretože pojem, ktorý bol pôvodne v zákone, „predlekárska pomoc“ príslušné platné právne predpisy na úseku zdravotníctva nevymedzujú. Zvýrazňuje sa postavenie Leteckej záchrannej zdravotnej služby pri záchranných akciách v horských oblastiach uvedených v § 3 návrhu zákona. Môj druhý pozmeňujúci návrh sa týka § 4 ods. 1. Tam sa dopĺňa nové písmeno h), ktoré znie: „h) vyjadruje sa k vyznačovaniu trás a k ich označovaniu.“ Toto je úloha alebo funkcia Horskej služby, ktorú doteraz vykonáva. A v zákone sa neobjavila, tak je to len doplnenie a popis skutkového stavu, ktorý už dnes Horská služba realizuje. Čiže ide o rozšírenie pôsobnosti Horskej služby oproti pôvodnej dikcii návrhu zákona. Tretí pozmeňujúci návrh je k § 5 ods. 1: „V predvetí sa za slová „§ 4 ods. 1“ vkladajú slová „a člen občianskeho združenia pri záchrannej činnosti alebo preventívnej činnosti, ak je táto činnosť organizovaná Horskou službou“.“ Škoda, že tu nie je pán kolega Krajči. Toto je presne to, na čom sme sa zhodli vo výbore, že berie do zákona aj dobrovoľníkov, teda dobrovoľnej Horskej služby. Čiže navrhovaným znením sa umožňuje, aby oprávnenia Horskej služby mali pri záchrannej a preventívnej činnosti aj dobrovoľní členovia Horskej služby. No a posledný pozmeňujúci návrh sa týka § 9. Aj ten tu už bol spomínaný. Tam sa precizuje ten § 9 nasledovne, za slová „v horskej oblasti“ sa vkladajú slová „pri ktorom môže dôjsť k ohrozeniu života alebo zdravia“. Áno, všetci zúčastnení sme skonštatovali, že tam tá definícia § 9 je predsa len trošku vágna a toto je upresnenie, na ktorom sme sa všetci zhodli, a precizuje aj tento už dotknutý aj v diskusii § 9. Čiže ide o spresnenie navrhovaného textu s cieľom zamedziť extenzívny výklad. Na základe týchto skutočností a na základe konsenzu, ktorý sa dosiahol vo výbore, by som odporúčal ctenej snemovni, aby sme neakceptovali návrh kolegu Krajčiho a aby sme zákon posunuli do tretieho čítania a schválili ho potom ako celok, pretože je to právna norma, na ktorú horské služby čakajú roky a možno desaťročia. Určite ona ešte v budúcnosti bude vylepšovaná, ale ako základ postavenia Horskej služby na Slovensku je to zákon dobrý. Ďakujem pekne za pozornosť. J. Migaš, predseda NR SR: Ďakujem pekne. S faktickou poznámkou na vystúpenie pána poslanca Horta je jediný prihlásený, pán poslanec Mesiarik. Uzatváram možnosť sa prihlásiť s faktickou poznámkou. Pán poslanec Mesiarik, nech sa páči. M. Mesiarik, poslanec: Ďakujem za slovo, pán predseda. Ja by som chcel v plnom rozsahu podporiť pána kolegu poslanca Horta v tom, že je skutočne nutné a je najvyšší čas, aby sme vyriešili aj problém Horskej záchrannej služby. Pozrite sa, táto významná ustanovizeň je pevnou súčasťou záchranného integrovaného obvodu. Všetky ostatné zložky sú vlastne riešené osobitnými zákonmi, a preto naozaj nevidím dôvod, aby sme sa zakrývali kvôli nejakým maličkostiam alebo nepochopeniam pred tým, aby sme takýto zákon neprijali. Preto podporujem skutočne pána Horta v jeho návrhoch, vrátane jeho pozmeňujúcich návrhov, ktoré si, myslím, precizujú niektoré problémy aj v tej nielen oblasti ekonomickej, ale aj sociálnej. Ďakujem pekne. J. Migaš, predseda NR SR: Ďakujem pekne. Panie poslankyne, páni poslanci, vyhlasujem rozpravu o tomto bode programu za skončenú. Pýtam sa pána ministra, či sa chce k rozprave vyjadriť. Nech sa páči.